ดอลล์แข็งค่า หลัง “เงินเฟ้อ” พุ่ง-เก็งเฟดขึ้นดบ.แรง
ดอลล์แข็งค่า หลัง “เงินเฟ้อ” สหรัฐฯเดือนพ.ค.ทะยาน 8.6% สูงสุดในรอบ 40 ปี-เก็งเฟดขึ้นดอกเบี้ยแรง
ดอลล์แข็งค่า หลัง “เงินเฟ้อ” สหรัฐฯเดือนพ.ค.ทะยาน 8.6% สูงสุดในรอบ 40 ปี-เก็งเฟดขึ้นดอกเบี้ยแรง
11 มิ.ย. 2565

ผู้สื่อข่าวรายงานว่า ดอลลาร์สหรัฐแข็งค่าเมื่อเทียบกับสกุลหลักๆ ในการซื้อขายที่ตลาดปริวรรตเงินตรานิวยอร์กในวันศุกร์ (10 มิ.ย.) หลังสหรัฐเปิดเผยตัวเลขเงินเฟ้อพุ่งขึ้นเกินคาดในเดือนพ.ค.
โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน พุ่งขึ้น 0.88% แตะที่ 104.1440
ทั้งนี้ดอลลาร์สหรัฐแข็งค่าเมื่อเทียบกับเงินเยนที่ระดับ 134.37 เยน จากระดับ 134.27 เยน, แข็งค่าเมื่อเทียบกับฟรังก์สวิสที่ระดับ 0.9881 ฟรังก์ จากระดับ 0.9801 ฟรังก์ และแข็งค่าเมื่อเทียบกับดอลลาร์แคนาดาที่ระดับ 1.2755 ดอลลาร์แคนาดา จากระดับ 1.2689  ดอลลาร์แคนาดา
ส่วนยูโรอ่อนค่าลงเมื่อเทียบกับดอลลาร์สหรัฐที่ระดับ 1.0525 ดอลลาร์ จากระดับ 1.0624 ดอลลาร์, เงินปอนด์อ่อนค่าลงแตะที่ระดับ 1.2318 ดอลลาร์ จากระดับ 1.2505 ดอลลาร์ และดอลลาร์ออสเตรเลียอ่อนค่าลงสู่ระดับ 0.7057 ดอลลาร์สหรัฐ จากระดับ 0.7103  ดอลลาร์สหรัฐ
สำหรับดอลลาร์แข็งค่าขึ้น หลังสหรัฐเปิดเผยดัชนีราคาผู้บริโภค (CPI) ที่สูงเกินคาด ซึ่งอาจทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ยมากขึ้นเพื่อสกัดเงินเฟ้อ
ด้านกระทรวงแรงงานสหรัฐเปิดเผยในวันศุกร์ (10 มิ.ย.) ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดครั้งใหม่ในรอบ 40 ปี และสูงกว่าที่นักวิเคราะห์คาดการณ์ที่ระดับ 8.3% โดยดัชนี CPI ดังกล่าวสูงกว่าระดับ 8.3% ในเดือนเม.ย. และสูงกว่าระดับ 8.5% ที่ทำไว้ในเดือนมี.ค. ซึ่งเป็นระดับสูงสุดนับตั้งแต่เดือนธ.ค. 2524
นอกจากนี้ ดัชนี CPI เพิ่มขึ้น 1.0% ในเดือนพ.ค. เมื่อเทียบรายเดือน สูงกว่าตัวเลขคาดการณ์ที่ระดับ 0.7% ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน พุ่งขึ้น 6.0% ในเดือนพ.ค. เมื่อเทียบรายปี สูงกว่าที่นักวิเคราะห์คาดการณ์ที่ระดับ 5.9% และเมื่อเทียบรายเดือน ดัชนี CPI พื้นฐานดีดตัวขึ้น 0.6% ในเดือนพ.ค. สูงกว่าตัวเลขคาดการณ์ที่ระดับ 0.5%